CELEX: C2006/060/46
Language: el
Date: 2006-03-11 00:00:00
Title: Υπόθεση C-465/05: Προσφυγή ασκηθείσα στις  23 Δεκεμβρίου 2005 , Επιτροπή των Ευρωπαϊκών Κοινοτήτων κατά Ιταλικής Δημοκρατίας

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/24
            
         Προσφυγή ασκηθείσα στις 23 Δεκεμβρίου 2005, Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-465/05)
   (2006/C 60/46)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τους E. Traversa και E. Montaguti, άσκησε στις 23 Δεκεμβρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   
               1)
            
            
               Η προσφεύγουσα ζητεί από το Δικαστήριο να αναγνωρίσει ότι, ορίζοντας ότι:
               
                           —
                        
                        
                           η άσκηση της δραστηριότητας της ειδικής αστυνομεύσεως είναι εφικτή μόνον κατόπιν όρκου πίστεως στην Ιταλική Δημοκρατία·
                        
                     
                           —
                        
                        
                           η άσκηση της δραστηριότητας της ιδιωτικής ασφαλείας είναι εφικτή μόνον κατόπιν εκδόσεως αδείας του Νομάρχη·
                        
                     
                           —
                        
                        
                           η ανωτέρω άδεια είναι έγκυρη σε περιορισμένο τμήμα της επικρατείας και η έκδοσή της εξαρτάται από την εξέταση του αριθμού και της σπουδαιότητας των επιχειρήσεων ασφαλείας που δραστηριοποιούνται ήδη στο αντίστοιχο τμήμα επικρατείας
                        
                     
                           —
                        
                        
                           οι ιδιωτικές επιχειρήσεις ασφαλείας οφείλουν να διαθέτουν ενεργό έδρα σε κάθε επαρχία όπου ασκούν τη δραστηριότητά τους·
                        
                     
                           —
                        
                        
                           το προσωπικό των ανωτέρω επιχειρήσεων οφείλει να λαμβάνει κεχωρισμένως άδεια προς άσκηση δραστηριοτήτων ασφαλείας
                        
                     
                           —
                        
                        
                           οι επιχειρήσεις ασφαλείας οφείλουν να χρησιμοποιούν κατ' ελάχιστον και/ή κατ' ανώτατο όριο αριθμό προσωπικού προκειμένου να λάβουν άδεια·
                        
                     
                           —
                        
                        
                           οι επιχειρήσεις ιδιωτικής ασφαλείας οφείλουν να καταβάλλουν εγγύηση στο τοπικό Ταμείο Παρακαταθηκών και Δανείων·
                        
                     
                           —
                        
                        
                           οι τιμές για την παροχή ιδιωτικών υπηρεσιών ασφαλείας καθορίζονται με άδεια του Νομάρχη στο πλαίσιο συγκεκριμένου ορίου διακυμάνσεων,
                        
                     η Ιταλική Δημοκρατία παρέβη τις υποχρεώσεις που υπέχει από τα άρθρα 43 ΕΚ και 49 ΕΚ.
            
         
               2)
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Η άσκηση των δραστηριοτήτων ειδικών μορφών αστυνομεύσεως δεν συνιστά ευθεία και συγκεκριμένη συμμετοχή στην άσκηση δημόσιας εξουσίας. Ως εκ τούτου, δεν μπορεί να επεκτείνεται και στη δραστηριότητα αυτή η προβλεπόμενη από τα άρθρα 45 και 55 της ιδίας Συνθήκης παρέκκλιση από το δικαίωμα εγκαταστάσεως και από την ελεύθερη παροχή των υπηρεσιών.
   
               1)
            
            
               Η υποχρέωση όρκου πίστεως συνιστά αδικαιολόγητο και δυσανάλογο εμπόδιο σε σχέση με τον επιδιωκόμενο σκοπό και τη μορφή επαγγελματικής δραστηριότητας των ιδιωτικών επιχειρήσεων ειδικής αστυνομεύσεως. Η τυπική ορκωμοσία καθιστά δυσχερέστερη την εγκατάσταση και την εν γένει πρόσβαση στην ιταλική αγορά των ιδιωτικών υπηρεσιών ασφαλείας για τους κοινοτικούς επιχειρηματίες με σκοπό την πλήρη αποτροπή του περιστασιακώς παρέχοντος παρόμοιες υπηρεσίες να τις διενεργεί.
            
         
               2)
            
            
               Η απαιτούμενη άδεια για όποιον επιδιώκει να παρέχει ιδιωτικές υπηρεσίες ασφαλείας στην Ιταλία, χωρίς να λαμβάνονται υπόψη ανάλογες υποχρεώσεις στις οποίες ο παρέχων παρόμοιες υπηρεσίες υπόκειται ήδη στο κράτος μέλος όπου είναι εγκατεστημένος, συνιστά αδικαιολόγητο εμπόδιο στην ελεύθερη παροχή υπηρεσιών.
            
         
               3)
            
            
               Η κοινοτική επιχείρηση του τομέα που επιθυμεί να εγκατασταθεί στην Ιταλία και να δραστηριοποιηθεί σε συγκεκριμένο τμήμα της επικρατείας οφείλει να λάβει τόσες άδειες όσες και οι επαρχίες στις οποίες προτίθεται να ασκήσει τη δραστηριότητά της (στη Ιταλία οι επαρχίες ανέρχονται σε 104). Η εκ μέρους της αρμόδιας διοικήσεως (Νομάρχης) έκδοση τέτοιου αριθμού αδειών ενδέχεται επιπλέον να είναι αδύνατη λαμβάνοντας υπόψη τον αριθμό και τη σπουδαιότητα των επιχειρήσεων που δραστηριοποιούνται ήδη στα αντίστοιχα τμήματα της επικρατείας.
            
         
               4)
            
            
               Η επιχείρηση που λαμβάνει την απόφαση να εγκατασταθεί στην Ιταλία οφείλει να διαθέτει τόσα καταστήματα όσα και οι ληφθείσες άδειες και καλυπτόμενες επαρχίες, χωρίς τούτο να παρίσταται αναγκαίο για την πραγματοποίηση της υπηρεσίας. Επιπλέον, η πρόβλεψη της υποχρεώσεως να διατίθενται καταστήματα ισοδυναμεί με άρνηση της ελευθερίας παροχής των υπηρεσιών δοθέντος ότι απαιτείται η εγκατάσταση του προσώπου που ασκεί δραστηριότητα υπό καθεστώς διασυνοριακής παροχής παρομοίων υπηρεσιών.
            
         
               5)
            
            
               Στις περιπτώσεις της περιστασιακής παροχής υπηρεσιών αστυνομεύσεως, η ιταλική νομοθεσία απαιτεί πάντοτε το προσωπικό να έχει ατομικώς άδεια ασκήσεως της δραστηριότητάς του στην Ιταλία και δεν λαμβάνει υπόψη τους ελέγχους στους οποίους κάθε ορκωτή επιχείρηση ειδικής αστυνομεύσεως έχει ήδη υποβληθεί στο κράτος μέλος προελεύσεως.
            
         
               6)
            
            
               Οι εκδιδόμενες από τους Νομάρχες άδειες περιλαμβάνουν ενδεχομένως την αναφορά σε κατ' ελάχιστον και/ή κατ' ανώτατο όριο αριθμό προσωπικού. Η μη τήρηση των περιορισμών αυτών συνεπάγεται ανάκληση της αδείας. Οι ανωτέρω διατάξεις συνιστούν εμπόδιο στην ελευθερία εγκαταστάσεως και στην ελεύθερη παροχή υπηρεσιών, τέτοιας φύσεως ώστε να απαγορεύεται ειδικότερα απολύτως η πρόσβαση των μικρών επιχειρήσεων στην αγορά.
            
         
               7)
            
            
               Η υποχρέωση καταβολής εγγυήσεως στον Ταμείο Παρακαταθηκών και Δανείων που υπέχουν οι ιδιωτικές επιχειρήσεις παροχής υπηρεσιών αστυνομεύσεως, όπως προβλέπει η ιταλική νομοθεσία, δεν λαμβάνει υπόψη τις παρεμφερείς, από απόψεως του στόχου των, υποχρεώσεις στις οποίες υπόκεινται ήδη στο κράτος μέλος εγκαταστάσεώς τους οι παρέχοντες υπηρεσίες.
            
         
               8)
            
            
               Οι περιορισμοί σχετικά με τον ελεύθερο καθορισμό των τιμοκαταλόγων συνιστούν περαιτέρω εμπόδιο τόσο της ελευθερίας εγκαταστάσεως όσο και της ελεύθερης παροχής υπηρεσιών. Συγκεκριμένα, ένας νέος επιχειρηματίας που αποπειράται να διεισδύσει σε συγκεκριμένη αγορά οφείλει να υποκύψει ενώπιον των ανταγωνιστών και η τιμή της παροχής των υπηρεσιών αποτελεί παράμετρο πρωταρχικής σημασίας για την προσέλκυση των πελατών.